ગુલમર્ગમાં ગજબ ટાઢ ! સંધ્યાસમયે ભાણ ડૂબ્યો ને ઠંડીનું રાજ્ય શરૂ થઈ જાય. રાત્રે નવ વાગ્યામાં તો થરમૉમિટરનો પારો છેક 37 ડિગ્રી સુધી ઊતરી જાય. ઓરડામાં ભીંત-સઘડી તો લગભગ આખો દિવસ જલતી રાખવી પડે. થોડા વર્ષો પહેલાં દેશના ભાગલા પડ્યા તે પછી ત્યાં લૂંટારા આવ્યા હતા. કાશ્મીરી લોકો તેને ‘કબાલી લોક’ કહે છે. તે લૂંટ પછી ગુલમર્ગ ગામ સૂમસામ બની ગયું હતું. જાણે કોઈ જાદુગરે ચમત્કારી લાકડી ફેરવી ત્યાંના તમામ માનવીઓને જાદુને બળે અદષ્ય ન બનાવી દીધાં હોય ! એવું શાન્ત નિર્જન અને નીરવ તે ગામ ભાસતું હતું.